**1. Forslag fra bestyrelsen om firmamedlemskaber:**

På generalforsamlingen i 2023 blev det besluttet, at alle firmamedlemskaber skulle afsluttes med udgangen af sæsonen 2023/24. Dette var dog ikke et forslag, som var fremsat på forhånd, men som opstod som en del af et forslag om at ændre kontingentsatserne på firmamedlemskaber.

Bestyrelsen fandt, at beslutningen blev taget uden en forudgående stillingtagen og oplyst diskussion om argumenterne for og imod samt konsekvenserne af en sådan beslutning.

Bestyrelsen kan ikke se den umiddelbare grund til at lukke ned for firmaer, der har været medlemmer i KTK i op til 20 år for i stedet at optage nye medlemmer uden nogen tidligere tilknytning til klubben. Da disse firmamedlemskaber danner grobund for sociale aktiviteter i firmaernes idrætsforeninger vil en nedlukning af medlemskaberne også betyde en nedlukning af disse idrætsforeninger. Bestyrelsen ser det som en positiv del af vores rolle i nærmiljøet at understøtte en sådan aktivitet samtidig med at firmamedlemmerne også opretholder et længerevarende tilhørsforhold til KTK. Firmamedlemskaberne har en fleksibilitet i det at de ”deles” af firmaets medlemmer. Firmamedlemskaberne benyttes derfor en smule oftere end det gennemsnitlige medlemskab – men netop på denne baggrund blev kontingentsatserne også øget sidste år. En afskaffelse af firmamedlemskaber vil ikke i sig selv frigive flere banetimer til booking for andre i det, at KTK blot ville optage det forholdsvist tilsvarende antal nye medlemmer fra ventelisten.

På baggrund af dette foreslår bestyrelsen, at de nuværende firmamedlemskaber fortsætter, og at der ikke optages yderligere firmamedlemmer.

**2. Oplæg fra bestyrelsen omkring fordeling af baner til faste banetimer, klubaktiviteter og fri booking:**

Bestyrelsen anerkender de mange, ofte modgående, interesser, som medlemmerne i tennisklubben har i fht. fordelingen af banetimer afsat til fri booking, klubaktiviteter og faste banetimer.

Afvejningen af disse indbyrdes forhold foregår i en løbende proces, der i store træk afhænger af kapacitet og efterspørgsel fra medlemmerne. Denne afvejning foretages centralt af bestyrelsen for på bedst mulig vis at repræsentere alle interesser ud fra klubbens ønske om at understøtte aktivitet og glæde ved spillet på tværs af medlemmerne. Med det antal medlemmer klubben har i dag, så er det en prioritet for bestyrelsen at afveje vores tilbud til medlemmerne, således at det enkelte medlem har mulighed for at udfolde og udvikle sig samtidig med, at så mange forskellige medlemmer som muligt får mulighed for at spille – enten gennem klubaktiviteter eller via booking af frie baner.

På generalforsamlingen i 2023 blev det på baggrund af ovenstående besluttet, at bestyrelsen varetager denne afvejning omkring tildeling af baner til forskellige aktiviteter.

Bestyrelsen har gennem de seneste år fulgt banebookinger og aktiviteter nøje i takt med den stigende belægning, og senest har den også fået input fra den nylige spørgeskemaundersøgelse. Bestyrelsen er kommet til den konklusion, at den ønsker at justere på den nuværende fordeling af faste banetimer, klubaktiviteter og adgang til at booke frie baner, primært indendørs i primetime på hverdage.

Bestyrelsen har ikke for nuværende lagt sig fast på en konkret fremtidig model men ønsker med dette oplæg at dele tanker om de justeringer, som vil kunne komme i spil samt have en åben diskussion med generalforsamlingen omkring disse:

* Faste banetimer: Reduktion af antallet af faste banetimer, tildeling af faste banetimer på baggrund af lodtrækning eksempelvist i august (for september-december) og december (for januar-april)
* Klubaktiviteter: Øge antallet af breddetræningstimer, omlægge eksisterende træningstilbud
* Fri booking: Øge antallet af baner til fri booking, reducere antallet af åbne bookinger pr. medlem